Source: http://www.bihon.ro/victorie-cu-ceva-emotii-in-final/2160218
Timestamp: 2019-03-26 04:28:02+00:00

Document:
Victorie cu ceva emoții în final - BIHON
la	9. decembrie 2018 19:45
Muhamed Pasalic a reușit șase (!) coșuri de la distanță	- © FOTO: OANA FARCAȘ
CSM CSU Oradea a dispus de Steaua cu scorul de 92-83.
Campioana României și-a luat revanșa în fața Stelei pentru înfrângerea din tur, obținând un succes incontestabil, la finele unui meci pe care l-a controlat în cvasitotalitatea sa. Echipa noastră a făcut o partidă foarte bună pe faza de atac, dar defensiva nu a mai avut intensitatea din meciurile precedente.
Orădenii au intrat bine în joc, au câștigat primul sfert și s-au desprins în cel secund, scor 53-38. Gazdele aveau un avans confortabil la pauza mare și se părea că se îndreaptă spre un succes facil, la fel ca în partidele cu SCM Timișoara și BCMU FC Argeș. Aspectul meciului s-a schimbat însă în sfertul trei, când jucătorii noștri au scăzut considerabil nivelul de concentrare. Gazdele n-au mai marcat decât șase puncte în primele cinci minute de după pauză, iar steliștii au profitat, reducând simțitor ecartul. Scorul înaintea sfertului patru a devenit 71-62 și orice era încă posibil.
Mai mult, oaspeții s-au apropiat la o singură posesie, scor 81-78 în ultima secvență, dar orădenii s-au trezit la timp, gestionând cu atenție finalul de meci. CSM CSU s-a impus în cele din urmă cu scorul de 92-83, trecându-și în cont a treia victorie consecutivă. Echipa noastră a excelat la aruncările de trei puncte, marcând nu mai puțin de 14, cu un procentaj de reușită de excepție, de 64%.
Etapa viitoare, CSM CSU Oradea va juca în deplasare, cu Dinamo.
CSM CSU Oradea – Steaua București 92-83 (27-20, 26-18, 18-24, 21-21)
CSM CSU Oradea: Fometescu 6 (2×3), Watson 19 (3×3), Pasalic 22 (6×3), Denison 11, Valeika 2, Petrescu, Zekovic 5 (1×3), Richard 13 (1×3), Ginyard 14 (1×3). Nu au jucat: Gavrilă, Lázár, Meluț. Antrenor: Cristian Achim. Asistent: Milan Mitrovic
Steaua: Malesevic 11 (2×3), Delas 16 (2×3), Djuric 16 (3×3), Spencer 8, Vârnă 4, Negoițescu, Lucic 16, Mandache 12. Nu au jucat: Arion, Cîrstoveanu. Antreor: Sasha Ocokolic
Arbitri: Alin Faur, Mircea Șerban, Ciprian Ciocan. Comisar FR Baschet: Viorel Constantinescu
Taguri: baschet masculin, CSM CSU Oradea, steaua bucuresti, victorie

References: CSM 
 CSM 
 CSM 

CSM 

CSM 
 CSM